**Gődény Mária** a Debreceni Orvos Egyetemen végzett, summa cum laude.

Pályája kezdetén a radiológiai szakmai gyakorlatot nagy forgalmú közkórházakban szerezte (Péterfy Sándor u.-i Kórházban, MÁV Kórházban, Tétényi u.-i Kórházban).

Az Orvostovábbképző Egyetem Radiológiai Osztályán ismerkedett meg a modern képalkotói módszerekkel és 1985-ben az Ultrahang Labor, majd 1988-ban a Computer Tomográfiás (CT) Labor szakmai felügyeletével bízta meg az osztály vezetője, dr Csákány György professzor.

1990-től a dr Szlávy László professzor által vezetett SOTE Központi Radiológiai Osztályán vált számára lehetővé, hogy a mágneses rezonanciás (MR) diagnosztikát is megismerje, és a CT, valamint az MR képalkotását összehasonlíthassa. Magyarországon elsőként dolgozta ki a fej-nyaki elváltozásoknál alkalmazandó CT és MR vizsgálati protokollokat. A kutatással szerzett eredmények tették lehetővé számára, hogy 1993-ban megvédje disszertációját a „CT és MR vizsgálatok szerepe orr- és melléküreg gyulladások értékelésében”.

1996-ban Fulbright ösztöndíjat nyert el a „Fej-Nyak Daganatok korszerű képalkotói diagnosztikája” pályázattal és négy hónapot a UCSF (University California San Francisco) Neuroradiológiai Osztályán töltött, szakmai vezetője Prof.W.P. Dillon volt.

1997. január 1.-től - napjainkban is - az Országos Onkológiai Intézet Onkológiai Képalkotó és Invazív Diagnosztikai Központ vezetője.

2006-től rendszeresen részt vesz a Marosvásárhelyi Orvostudományi és Gyógyszerészeti Egyetem graduális, postgraduális, PhD képzésében és 2009-tól az egyetem Orvostovábbképző és Kutató Tanszékének társprofesszora, valamint a Doktori Iskola témavezetője. Két PhD hallgatója dr. Horváth Katalin és dr. Jederán Éva 2013-ban sikeresen védte meg kutatásának eredményét.

2009 óta a Pécsi Tudomány Egyetem Doktori Iskolájának is témavezetője.

1986-tól rendszeres előadója a kongresszusoknak, postgraduális-, majd a graduális képzéseknek - fej-nyaki- és egyéb onko-radio-diagnosztikai témákban.

1997 óta rendszeresen szervez továbbképző hazai és nemzetközi konferenciákat, multidiszciplináris kurzusokat, kongresszusokat az onko-radio-diagnosztika különböző témáiból (4 angol nyelvű nemzetközi konferenciát, 58 hazai kurzust szervezett).

Több hazai és nemzetközi orvos társaság tagja, vezetőségi és elnökségi tagja. 2011-2013 a Magyar Onkológusok Társasága elnöke volt.

Több elismerésben részesült, közülük kiemelve: Alexander Béla emlékérem, Kisfaludi Pál emlékérem, OOI Pro Patiente emlékgyűrű, Orvosi Hetilap 2012-ben megjelent közleményért Markusovszky Lajos díj, MOT Krompecher díj.

2017-ben az MTA doktora címet nyerte el. Disszertációjának címe: ,Multiparametrikus MR vizsgálat prognosztikai és prediktív faktorokat meghatározó szerepe fej-nyaki tumoroknál, valamint a kismedence főbb daganat csoportjaiban”